16.3.2023.
LV
Eiropas Savienības Oficiālais Vēstnesis
C 100/93
5.3.
EESK uzsver, ka svarīgi ir finansēt eksperimentu un testēšanas infrastruktūras, lai palīdzētu jaunuzņēmumiem izvērst to tehnoloģijas un mazināt plaisu starp laboratorijām un komerciālajiem lietojumiem.
Šajā sakarā Komiteja atzinīgi vērtē to, ka Vispārējās grupu atbrīvojuma regulas (VGAR) par valsts atbalstu pārskatīšanas projektā ir iekļauts jauns jēdziens “testēšanas un eksperimentu infrastruktūra”.
Konkrēti testēšanas un eksperimentu infrastruktūras koncepts būtu jānošķir no infrastruktūras, kuru parasti dēvē par “tehnoloģiju infrastruktūru”.
Šajā ziņā dominējošā ekonomiskā izmantošana var būt elements, kas ļauj atšķirt abus jēdzienus.
Turklāt paziņošanas robežvērtības būtu jāvienādo 21 miljona EUR apmērā attiecībā gan uz testēšanas un eksperimentu infrastruktūru, gan uz tehnoloģiju infrastruktūru un būtu jāparedz labvēlības režīms uzņēmumiem, kas sedz vismaz 5 % no testēšanas un eksperimentu infrastruktūras investīciju izmaksām.
5.4.
EESK atzinīgi vērtē arī ar publisko iepirkumu saistīto iniciatīvu.
Šajā kontekstā Komiteja ierosina apsvērt iespēju ieviest mehānismu, kas nodrošinātu vismaz viena jaunuzņēmuma dalību inovatīva iepirkuma procedūrās.
5.5.
EESK uzsver, ka ar mērķi veicināt nepārtrauktu pētniecību un izstrādi ir svarīgi izveidot stabilu intelektuālā īpašuma tiesību režīmu, kas veicinātu jaunuzņēmumu izgudrojumus.
Ja komerciālie partneri pieprasa ekskluzivitāti agrīnās stadijas zinātniskiem rezultātiem (ekskluzivitāte ir vajadzīga, lai atbalstītu zinātniskās laboratorijas un sadarbotos ar tām), pastāv risks, ka zinātniskās laboratorijas šos rezultātus neturpinās attīstīt, jo tām vairs nebūs nekādas ekonomiskās intereses.
6.
Pamatiniciatīva: inovācijas paātrināšana un stiprināšana Eiropas inovācijas ekosistēmās visā ES un inovācijas plaisas novēršana 6.1.
EESK mudina Komisiju stimulēt investīciju starpreģionālo dimensiju.
Īpaši atzinīgi tā vērtē prioritāti, kas piešķirta dažiem starpreģionāliem inovācijas projektiem, kuri saistīti ar galvenajām ES prioritātēm (piemēram, ilgtspēju) un kuros kopīgi piedalās mazāk inovatīvi un inovatīvāki reģioni.
6.2.
EESK uzsver, ka inovācijas pamatā ir visa pētniecības un izstrādes ķēde: no zinātkāres virzītas pētniecības līdz lietišķajai pētniecībai un izstrādei, kā arī izglītībai un apmācībai, un tā ir atkarīga no spējām un resursiem, kas vajadzīgi, lai ieviestu inovācijas, kuras nosaka politiskās, kultūras un sociālekonomiskās sistēmas.
Šajā saistībā EESK uzsver: lai inovācija būtu strukturāla un radītu jaunas lietišķās idejas, publiskais atbalsts būtu jāsaņem ne tikai projektiem, kas jau ir sasnieguši komercializācijas posmu, bet arī augstākajai izglītībai, tostarp profesionālai izglītībai (kura sekmē inovācijas paātrināšanos) un inovācijas laboratorijām.
Šajā sakarā Komisija varētu izmantot virkni pilotuniversitāšu.
6.3.
EESK atzinīgi vērtē arī Komisijas atbalstu dalībvalstīm svarīgu pārrobežu projektu īstenošanā visas Eiropas interesēs un uzsver, ka svarīgi ir atbalstīt arī pētniecības posmu, jo inovācija ir vietējs process, kas jau no paša sākuma būtu jāatbalsta augšupējā scenārijā saskaņā ar konferences par Eiropas nākotni noslēguma ziņojumu “Eiropas nākotne” (12. un 35. priekšlikums).
Tāpēc būtu jāfinansē gan pētniecības darbības, gan pētnieku profesionālā pilnveide.
Publiski atbalstītiem pētniecības rezultātiem vajadzētu būt atvērtiem, lai novatori varētu turpināt tos attīstīt eventuāli ar Innospace platformas starpniecību.
6.4.
EESK atzinīgi vērtē norādījumu dokumenta publicēšanu, lai palīdzētu attiecīgajām iestādēm izvēlēties vispiemērotāko ES politikas programmu.
Komiteja arī uzsver, ka svarīgi ir nevis izstrādāt stingri nodalītas stratēģiskās programmas, bet ņemt vērā to komplementaritāti un, ja iespējams, tās piemērot horizontāli.
7.
Pamatiniciatīva: talantu izkopšana, piesaiste un noturēšana dziļo tehnoloģiju jomā 7.1.
EESK atzinīgi vērtē šo iniciatīvu, kuras mērķis ir palielināt iespējas un sekmēt darba devēju un talantīgu cilvēku piemeklēšanu visā Eiropā.
7.2.
EESK īpaši atzinīgi vērtē ideju izvērtēt iespēju noteikt labvēlīgāku nodokļu režīmu akciju iegādes iespējām Eiropas Savienībā.
7.3.
Lai novērstu šķēršļus talantu brīvai apritei, EESK mudina Komisiju ņemt vērā to talantīgo cilvēku fiskālo situāciju, kuri pārvietojas pāri robežām.
7.4.
EESK aicina Komisiju koordinēt nacionālās iniciatīvas, kuru mērķis ir atbalstīt talantus.